《游西樵山》
明代·王学曾

高秋结侣泛孤航，遥陟西樵共采芳。万仞丹梯云窦杳，千山红采涧声长。

凌霄老桂香初霭，待月天池夜未央。晨爽杖藜寻幻迹，朝晖倒影聚仙房。

瑶台怪石峋嶙见，丹峤丛霞缥缈光。岩列九龙栖燕雀，天开云谷荫松篁。

玉崖瀑落珠帘璨，石室云生古木苍。灶冷久湮仙子舄，砌阴空隐薜萝床。

振衣攀蹑大科顶，把酒逍遥见日旁。奏技能令天一笑，凭虚何异鹤孤翔。

层峦叠巘如群垤，赤县神州布八荒。错落锦岩烟淡荡，崚嶒虹洞翠飞扬。

云泉不减风雷壮，曲沼频传主客觞。孤剑插天凌日月，石桥流水奏笙簧。

坐来顿觉尘心静，歌罢宁知舞态狂。兴尽不妨归棹促，出山聊赋远游章。

作者简介：明广东南海人，字唯吾。万历五年进士。授醴陵知县，调崇阳，擢南京御史。请勿遣官校捕人，请斥语涉邪妄之内官。忤旨，降兴国判官。后迁光禄丞，与少卿涂杰疏争三王并封，削籍归。